Ung vinstri græn fagna því að nú eigi sér stað í þjóðfélaginu umræða um þungunarrof . Frumvarp heilbrigðisráðherra sem leggur til að þungunarrof verði leyft út 22. viku meðgöngu er miðpunktur þessarar umræðu og við fögnum því að lög um þungunarrof eru nú endurskoðuð í fyrsta skipti í 43 ár . Frumvarp þetta er ekki úr lausu lofti gripið eða byggt á geðþóttaákvörðun eða mannvonsku , heldur byggt á rannsóknarvinnu starfshóps sem skipaður var sérfræðingum í málaflokknum . Starfshópurinn leitaði álits margra aðila í vinnu sinni og bar saman samskonar lög í nágrannalöndunum . Við treystum því að sú vinna hafi verið unnin af heilindum og fagmennsku . Við tökum undir þegar talað er um að markmið laga um þungunarrof eigi að vera að tryggja sjálfsforræði einstaklinga yfir eigin líkama . Ákvörðun um þungunarrof , sem er aldrei auðveld eða léttvæg , skal liggja hjá einstaklingnum sem ber fóstrið og treystum við því að hver taki þá ákvörðun sem er rétt fyrir sig persónulega . Við styðjum því frumvarp heilbrigðisráðherra og lítum á það sem svo að það færi vald allra yfir eigin líkama þangað sem það á heima , til þeirra sjálfra .